Nuwe feite oor Groblersdal-voorval aangehoorFoto: Corrie Pretorius in die Groblersdal-landdroshof. Tania Heyns/Maroela Media) Die landdroshof op Groblersdal sou Woensdagoggend uitspraak lewer in die borgtogaansoek van Corrie Pretorius, die man wat daarvan beskuldig word dat hy ’n tienerseun (16) tydens ’n stryery by ’n kitskosrestaurant op die dorp aangerand en ’n vuurwapen op hom gerig het. Die verdediging het egter vanoggend ’n aansoek gebring om sy saak te heropen op grond van nuwe feite. Landdros Nancy Mathavha het dié aansoek ’n kort ruk gelede toegestaan ten spyte van die feit dat die staat dit teengestaan het. Die nuwe bewyse is ’n verklaring van ’n ooggetuie van die gebeure van die aand van 15 Junie by Fat Cake City. Volgens adv. JJ Venter, Pretorius se regsverteenwoordiger, het die verklaring eers Dinsdag onder die verdediging se aandag gekom. Hy sê die aard van die verklaring is egter van belang aangesien dit konteks verskaf omtrent die gebeure wat die betrokke aand afgespeel het. Venter het voorts aangevoer dat dit in die belang van geregtigheid sal wees om die verklaring voor die hof te bring. Staatsaanklaer Billy Mudavha het tevergeefs aangevoer dat die verklaring geensins gaan verander hoe die gemeenskap oor die voorval voel óf die beskuldigde se veiligheid buite die tronk gaan verseker nie. Die staat het vroeër aangevoer dat dit vir Pretorius se eie beswil is dat borgtog nie aan hom toegestaan word nie aangesien hy veiliger in as buite die tronk is. Volg Maroela Media vir meer.